Pontus Purokuru

Opintotuessa oleva lainaelementti käytännössä evää opiskelijoilta muille kansalaisille kuuluvan perusturvan minimitason, arvostelee Suomen ylioppilaskuntien liitto.

Opintotuesta ollaan leikkaamassa tällä hallituskaudella aluksi 70 miljoonaa ja koko aikana 150 miljoonaa euroa. Summa on viidennes tämänhetkisistä toteutuneista valtion opintotukimenoista.

”Jo nykyisellään suurin osa opiskelijoista elää suhteellisen köyhyysrajan alapuolella. Tältä porukalta viedään vielä lisää”, kirjoittaa Suomen ylioppilaskuntien liiton SYLin sosiaalipoliittinen sihteeri Soile Koriseva tiedotteessa.

Nykyinen korkeakouluopiskelijoiden opintotuki koostuu noin 300 euron verollisesta opintorahasta, maksimissaan 201,60 euron asumislisästä ja valtion takaamasta vapaaehtoisesta opintolainasta (400 euroa kuussa).

Opiskelijan perusturvan taso on siis maksimissaan noin 500 euroa asumislisineen, minkä päälle on mahdollista nostaa markkinaehtoista lainaa.

Koriseva vertaa, että esimerkiksi työttömän pelkkä peruspäiväraha ilman asumistukea oli viime vuonna 702 euroa ja takuueläke 746 euroa. Toimeentulotuen perusosakin on yksinasuvalle 485 euroa.

ILMOITUS

Myös muiden vähimmäisetuuksia saavien ryhmien taloudellinen tilanne on äärimmäisen tiukka, Koriseva kirjoittaa, mutta opiskelijat ovat ainoa ryhmä, joka laitetaan ottamaan lainaa syödäkseen.

”Opiskelijoilta evätään minimitaso”

Jos 500 euroa ei riitä elämiseen, opiskelijalla on käytännössä kaksi vaihtoehtoa: mennä ansiotöihin tai nostaa lainaa.

Muissa vähimmäisetuuksissa on perusturvana toimeentulotuki, eli jos jokin tietty sosiaalietuus ei riitä kattamaan kohtuullisella tavalla elinkustannuksia, sitä paikataan toimeentulotuella. Opiskelijoilla tilanne on toinen. Toimeentulotukea saadakseen opiskelijan on tullut nostaa opintolainansa.

Opintotuessa oleva lainaelementti käytännössä evää opiskelijoilta muille kansalaisille kuuluvan perusturvan minimitason, SYL arvostelee.

”Heille, jotka eivät onnistu saamaan työtä ja joilla ei ole esimerkiksi varakkaita vanhempia auttamassa (70 % opiskelijoista ei saa taloudellista apua vanhemmiltaan), valtio tarjoaa ainoaksi vaihtoehdoksi lainan. Tilanne on tämä jo nyt ja tukalammaksi vain menee säästöjen astuessa voimaan”, Koriseva kirjoittaa.